ET Euroopa Liidu Teataja C 162/11

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 162/05

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„OIE D’ANJOU”

EÜ nr: FR-PGI-0005-0477-20.06.2005

KPN ( ) KGT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: INAO Aadress: 51 rue d’Anjou 75 008 Paris FRANCE Tel +33 0153898000 Faks +33 0153898060 E-post: info@inao.gouv.fr

2. Taotlejate rühm:

Nimi: Fermiers du Val de Loire Aadress: Boulevard Pasteur B.P. 262 44158 Ancenis Cedex FRANCE Tel +33 0240988252 Faks +33 0240831500 E-post: vpitondregoire@terrena.fr Koosseis: Tootjad/töötlejad ( X ) muud ( )

3. Toote liik:

Klass 1.1. Värske liha (ja rups).

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus:

„Oie d’Anjou”

4.2. Kirjeldus:

„Oie d’Anjou” (Anjou hani) on haneliha, mida tarbitakse küpsetatult, tavaliselt aastalõpu pidustustel.

Selle eripäraks on eeskätt meeldiva lõhnaga valge liha, mis on samaaegselt mahlane ja tahke konsistentsiga ning meeldiva maitsega.

Toodet „Oie d’Anjou” turustatakse rümbana, kas küpsetusvalmilt (kaal vähemalt 2,5 kg) või puhastatult koos subproduktidega (kaal vähemalt 2,8 kg).

Rümp on ümara kujuga, lai ja arenenud rinnakorviga, fileed paiknevad rinnakiilu kõrgusel. Rümp on korralikult kitkutud, ilma sulejäänusteta. Nahk peab olema pehme, katsumisel piisavalt, kuid mitte ülemäära rasvane ning kollaka värvusega.

Linnu õige nuumamise korral on rinna- ja kõhunaha all rasvakiht, mis seljanaha all on õhem ja puudub täiesti kintsudel; tiiva all peab leiduma tahket rasvkude.

4.3. Geograafiline piirkond:

„Oies d’Anjou” valmistamiseks kasutatavad haned sünnivad, kasvavad ja tapetakse geograafilises piirkonnas, mis hõlmab järgmisi alasid:

Maine-et-Loire’i departemang: tervikuna.

Indre-et-Loire’i departemang: Château la Vallière’i kanton osaliselt: kommuunid Château la Vallière, Rille, Hommes, Savigné sur Lathan, Channay sur Lathan, Coucelles de Touraine, Souvigné, Couesmes, Brèches, Villers au Bouin, Braye sur Maulne, Marcilly sur Maulne, Luble, St Laurent de Lin. Bourgueil’ kanton osaliselt: kommuunid Benais, Bourgueil, St Nicolas de Bourgueil, Restignes, Continvoir, Gizeux. Langeais’ kanton osaliselt: Avrillé les Ponceaux kommuun.

Loire-Atlantique’i departemang: kantonid Ligné, Ancenis, Varades, Riaillé, St Mars la Jaille, Moisdon la Rivière, St Julien de Vouvantes. Chateaubriant’i kanton osaliselt: kommuunid Chateaubriant, Soudan.

Mayenne’i departemang: kantonid St Aignan Sur Roë, Craon, Château Gontier, Château Gontier est, Château Gontier ouest, Bierné, Grez en Bouère.

Sarthe’i departemang: kantonid Sablé sur Sarthe, La Flèche, Malicorne sur Sarthe, Pontvallin, Le Lude, Mayet. Suze sur Sarthe’i kanton osaliselt: Parigné le Pôlini kommuun. Ecommoy kanton osaliselt: kommuunid Ecommoy, Saint Biez en Belin, Saint Ouen en Belin. Château du Loiri kanton osaliselt: kommuunid Château du Loir, Beaumont Pied de Bœuf, Dissay sous Courcillon, Flée, Luceau, Montabon, Nogent sur Loir, St Pierre de Chevillé, Thoiré sur Dinan, Vouvray sur Loir. Chartre sur le Loiri kanton osaliselt: kommuunid La Chartre sur le Loir, Beaumont sur Dême, Chahaignes, Lhomme, Marçon.

Deux-Sèvres’i departemang: kantonid Mauléon, Argenton l’Église, Argenton Château, Thouars, Thouars 1, Thouars 2, Airvault, St Varent, Bressuire.

4.4. Päritolutõend:

Kõik sätted, mis võimaldavad tõendada, et toode „Oie d’Anjou” pärineb kaitstud geograafilise tähise geograafilisest piirkonnast, on dokumentides esitatud. Välja on toodud toote üles- ja allapoole jälgitavusega seotud tingimused. Need tingimused põhinevad järgmistel teguritel:

— erinevate ettevõtjate vastavuse kontrollimine geograafilise piirkonna ja transpordiaja seisukohalt;

— iga tapamajja suunatud linnupartii koodid ja tapmisdokumentatsioon, mis võimaldab määrata kindlaks linnu kasvatanud majandi ja selle asukoha;

— hanepoegade päritolutunnistused ja saatekirjad, mis võimaldavad identifitseerida linnud kasvatanud majandi, selle asukoha ja asjaomase paljunduskarja;

— kasvatajalt pärinevad jälgitavusandmed, mis võimaldavad kindlaks määrata sööda tarnimise ja valmistamise kuupäevad.

Need andmed võimaldavad fikseerida toote valmimise täieliku käigu, teha kliendi võimaliku kaebuse korral põhjuste analüüsi ja asjakohased muudatused.

4.5. Tootmismeetod:

„Oie d’Anjou” hani pärineb Reini valget hanetõugu emas- ja isaslinnu ristamisest. Kasvatamiseks valitakse välja üksnes emased järglased.

Munade transport paljundusmajandi ja samas geograafilises piirkonnas paikneva haudejaama vahel võib kesta maksimaalselt 1 tund ja 45 minutit.

Haudumiseks kogutud munade ladustamise kestus enne inkubeerimise algust võib olla kuni 7 päeva. Koorunud hanetibude transport haudejaamast kasvatusmajandini võib kesta maksimaalselt 1 tund ja 45 minutit.

Hane kasvatamise kogukestus (koorumispäevast kuni tapmiseni) on vähemalt 175 päeva, kuid kasvatamise keskmiseks pikkuseks on 222 päeva.

„Oie d’Anjou” haned viiakse väga varakult (hiljemalt 4 nädala vanuselt) pidamisele välitingimustes.

Hanesid peetakse välitingimustes vähemalt 92 päeva, keskmiselt aga 138 päeva kestel. Selle perioodi jooksul peab 1 000 hane jaoks olema vähemalt 2,5 hektarit rohumaad ja/või 1,25 hektarit ajutist järelkultuuripinda (nisu, rukis vms) ja igal juhul vähemalt 1,25 hektarit hanedele kättesaadavat kasvavat maisi. Lisaks sellele antakse hanedele piiramata koguses nisu.

Välitingimustes pidamiseks kohandatud alade haldamise ja mitmekülgse söödataimede valikuga tagatakse, et haned ei pea toidu pärast konkureerima.

Vähemalt 8 nädalat kestva tootmise lõppetapi käigus tagatakse lindudele juurdepääs kasvatushoonega ühendatud heinalusega välijalutusalale.

Hanedele antav teravili pärineb samast majandist.

Lisaks „Oie d’Anjou” hanedele kasvatamis- ja tootmise lõpuetapil antavatele samast majandist pärinevatele söödataimedele ja teraviljale võib vaid lindude kasvuperioodi alguses ja esimesel etapil ning tootmise lõppetapil antav komplekssööda osa olla majandisse sisse ostetud ja võib seega mitte pärineda kaitstud geograafilise tähise piirkonnast.

Kasvatusmajand võib paikneda maksimaalselt 100 km kaugusel tapamajast ning tapamaja ja majandi vahelise transpordi maksimaalseks kestuseks võib olla kolm tundi.

Tapmisele suunatavad hanepartiid koosnevad ühesuurustest, hästi nuumatud hanedest, s.t nende vaatluse ja kompimise teel on võimalik kindlaks teha, et nende jalgade vahel paikneb rasvatasku, et rinna- ja kõhunaha all on piisava paksusega rasvakiht ja et tiibade all on piisavalt tahket rasvkude. Lindude sulestik ja jalad peavad olema puhtad.

4.6. Seos piirkonnaga:

4.6.1. Geograafilise piirkonna eripära

Geograafiline piirkond paikneb Loire’i jõe alamjooksul. Loire’i jõe ja lähedase mere mõjul on piirkonnas ookeaniline kliima, mis on eriti soodne rohttaimede, söödataimede ja teravilja tootmiseks (rohttaimed ja kasvav mais, mis on sobilikud rohutoiduliste hanede söötmiseks). Piirkonda iseloomustab samuti hüdrograafilise võrgustiku tihedus.

Tuginedes neile looduslikele eelistele, on piirkonnas suudetud välja arendada mitmekülgne taimekasvatus ja sellega seonduvalt ka kõnealuse piirkonna jaoks väga oluline loomakasvatus (veiseliha, linnuliha). „Oie d’Anjou” eriline roll selles kontekstis on seotud asjaoluga, et selles piirkonnas on hanesid kasvatatud juba alates 15. sajandist.

Sellest traditsioonist annavad tunnistust praeguste linnukasvatajate kogemused, mis hõlmavad eeskätt oskusi, mis on seotud hanetibude kasvatusmeetoditega juba koorumisest peale, mitmekülgse sööda hankimise ja pakkumisega, ning hoolsat tööd seoses hanede järelevalvega pika välitingimustes pidamise perioodi kestel ja tootmise lõppetapil.

4.6.2. Toote eripära

„Oie d’Anjou” kvaliteet põhineb hea lihakuse ja optimaalse rasvkattega rümpadel.

„Oie d’Anjou” eripäraks on tihke konsistentsiga lihaga laiad ja ümarad rümbad, millel on hästi arenenud rinnakorv ja mille rinnalihased paiknevad vähemalt rinnakiilu kõrgusel; linnu nahk on kollane ja pehme ning rinna- ja kõhunaha all on rasvakiht, mis seljanaha all on õhem ja puudub täiesti kintsudel; tiiva all peab leiduma tahket rasvkude. Need spetsiifilised omadused hõlmavad ka valge liha iseloomulikku lõhna ning samaaegselt mahlase ja tahke konsistentsiga lihaskude.

4.6.3. Põhjuslik seos

„Oie d’Anjou” eripära on tingitud linnukasvatajate kogemuste ja oskuste paljudest teguritest, mis on seotud Anjou piirkonna hanekasvatuse ajalooliste traditsioonidega ning mis kasutab samaaegselt ära geograafilise piirkonna soodsaid tingimusi, sh soodsaid looduslikke tingimusi.

Anjou linnukasvatajad on seadnud eesmärgiks hanede hea lihakuse ja optimaalse nuumatuse. See nõuab rohutoiduliste hanede puhul suuri pingutusi hanede sünnist alates ja seejärel kestvalt kogu nende elu jooksul. Hani vajab seedetrakti õigeks väljaarenemiseks suurt taimse sööda kogust, et saavutada tootmise lõppetapiks võime seedida lühikese aja jooksul suuri söödakoguseid.

Seetõttu hakatakse Anjou piirkonna hanesid pidama välitingimustes võimalikult vara ja nad hakkavad rohusööja linnu toitumisharjumuste väljaarendamiseks varakult tarbima piirkonnas kasvavaid rohttaimi. Pikk välitingimustes pidamise aeg ja hanede vajadusteks piisava taimse söödamassi tagamine (vahelduvalt kasutatavate rohumaade süsteemi rakendamine, mis hõlmab rohumaid ja alasid, millel kultiveeritakse maisi, mida haned söövad kasvaval kujul) arendab lindude rinnakorvi hästi välja ja muudab nende kere laiemaks, mis vastab „Oie d’Anjou” hanede optimaalsele lihakuse tingimustele.

Linnukasvatajate oskusteave hõlmab ka tootmise spetsiifilist lõppetappi, kus toimub hanede kiire nuumamine (valdavalt teravilja abil), jätkates samaaegselt ka lihasmassi ja rinnalihaste arendamist (säilitades söödas osaliselt ka rohttaimed ja pidades linde välitingimustes). See etapp nõuab linnukasvatajate jätkuvat erilist järelevalvet (eluskaalu jälgimine, lindude visuaalne kontroll ja kompimine, tiivaaluse rasvkoe jälgimine) ning hõlmab ka rümpade tapajärgset kontrollimist.

Pärast tapmist toimub hanerümpade sorteerimine ja rühmadesse jaotamine, mille käigus kontrollitakse visuaalselt toote „Oie d’Anjou” jaoks nõutavaid kvaliteedikriteeriume.

4.7. Kontrolliasutus:

Nimi: Qualité — France S.A.S. Aadress: Le Guillaumet 92046 Paris la Défense Cedex FRANCE Tel +33 0141970074 Faks +33 0141970832 E-post: http://www.qualite-france.com

4.8. Märgistus:

Märgis peab hõlmama kaitstud geograafilise tähise nimetust „Oie d’Anjou” ja ühenduse KGT sümbolit.

Märgisele pannakse individuaalne tunnusnumber, mis võimaldab KGT rühmal võimalike kaebuste korral tagada asjaomase toote jälgitavuse tootmisahelas.

(1) ELT L 93, 31.3.2006, lk 12.